ເກົາຫຼີເໜືອ ເຕືອນເກົາຫຼີໃຕ້ ທີ່ບໍ່ເຄົາລົບ ມື້ລາງຜູ້ນໍາ ຂອງຕົນ (ເບິ່ງວີດີໂອ)
ເກົາຫຼີເໜືອ ກ່າວຫາເກົາຫຼີໃຕ້ວ່າ ບໍ່ໃຫ້ການເຄົາລົບ ຕໍ່ມື້ລາງຜູ້ນໍາເກົາຫຼີເໜືອ ທ່ານກິມຈົງອິລ.
ໃນວັນສຸກມື້ນີ້ ເກົາຫຼີເໜືອກ່າວຫາເກົາຫຼີໃຕ້ວ່າ ໄດ້ຕອບຮັບແບບບໍ່ໃຫ້ການເຄົາລົບກ່ຽວກັບ ການເຖິງແກ່ມໍລະນະກຳຂອງຜູ້ນຳສູງສຸດເກົາຫຼີເໜືອທ່ານກິມຈົງອິລ ໂດຍໄດ້ສະແດງຄວາມ ເຫັນອົກເຫັນໃຈ ຕໍ່ປະຊາຊົນຊາວເກົາຫຼີເໜືອ ແຕ່ໄດ້ຕັດສິນໃຈ ບໍ່ຍອມສົ່ງຄະນະຜູ້ຕາງໜ້າ ຂອງລັດຖະບານໄປຮ່ວມພິທິສົ່ງສະການຂອງທ່ານກິມ ຊຶ່ງຈະມີຂຶ້ນໃນອາທິດໜ້າ ໃນຖະແຫຼງການສະບັບນຶ່ງ ທີ່ພິມເຜີຍແຜ່ທາງເວັບໄຊທ໌ຂອງທາງການເກົາຫຼີເໜືອນັ້ນພຽງ ຢາງເຕືອນກຸງໂຊລວ່າ ການຕັດສິນໃຈທີ່ວ່ານັ້ນອາດຈະມີຜົນກະທົບຫຼາຍສົມຄວນຕໍ່ຄວາມ ສຳພັນລະຫວ່າງເກົາຫຼີເໜືອແລະເກົາຫຼີໃຕ້ ເກົາຫຼີເໜືອກ່າວວ່າຕົນຈະເປີດຊາຍແດນຂອງ ຕົນຮັບເອົາຄະນະຜູ້ຕາງໜ້າໃດໆກໍຕາມຈາກເກົາຫຼີໃຕ້ ທີ່ຕ້ອງການໄປຮ່ວມສະແດງຄວາມ ເສົ້າເສຍໃຈນຳ ແຕ່ເກົາຫຼີໃຕ້ກ່າວວ່າ ຕົນຈະອະນຸຍາດໃຫ້ແຕ່ພຽງ 2 ກຸ່ມທໍ່ນັ້ນ ຄືຄອບຄົວຂອງອະດີດປະ ທານາທິບໍດີ Kim Dae Jung ແລະຂອງອະດີດປະທານກຸ່ມຮຸນໄດທ່ານ Chung Mong Hun ໄປຮ່ວມ ເກົາຫຼີເໜືອໄດ້ປະກາດກ່ຽວກັບການເລີ່ມຕົ້ນ ຂອງຍຸກສະໄໝທ່ານກິມຈົງອຸນໃນມື້ວັນພະຫັດ ວານນີ້ໂດຍກ່າວເຖິງລູກຊາຍຂອງທ່ານກິມຈົງອິລວ່າເປັນຜູ້ສືບທອດພາລະກິດການປະຕິວັດ ຂອງປະເທດແລະເປັນຜູ້ນຳຂອງປະຊາຊົນຊາວເກົາຫຼີເໜືອ ບົດບັນນາທິການຂອງໜັງສືພິມ Rodong Sinmun ຂອງທາງການເກົາຫຼີເໜືອກ່າວວ່າ ທ່ານກິມຈົງອຸນຄວນດຳເນີນການກ້າວໄປຂ້າງໜ້າຕາມເສັ້ນທາງແບບກຸ້ມຕົນເອງ ໃນຂະ ນະທີ່ສືບຕໍ່ ຄຳສັ່ງສອນຂອງທ່ານກິມຈົງອິລ ຊຶ່ງການເຖິງແກ່ມໍລະນະກຳຂອງທ່ານ ໄດ້ມີ ການປະກາດໃຫ້ຊາບໃນອາທິດນີ້ ໜັງສືພິມດັ່ງກ່າວຍັງຮຽກຮ້ອງໃຫ້ເກົາຫຼີເໜືອ ສາມັກ ຄີປຸ້ມລຸມກັນຢູ່ເບື້ອງຫຼັງຜູ້ນຳທີ່ຍັງໜຸ່ມນ້ອຍຄົນນີ້ ແລະຍຶດໝັ້ນຈົງຮັກພັກດີໃນການນຳພາ ຂອງທ່ານ